Dunavecse Város Önkormányzata Pénzügyi, Ügyrendi és Városgazdálkodási Bizottsága

248-6/2023.

JEGYZŐKÖNYV

Készült a bizottság 2023. június 28-án /14,45-14,58 / megtartott üléséről

Az ülés helye: Városháza ülésterme
Jelen vannak:

Molnár Gyula képviselő, a bizottság elnöke, Tóth József képviselő, a bizottság elnökhelyettese, Aranyi János Gábor képviselő, a bizottság tagja (3 fő) 

Tanácskozási joggal jelen vannak:

Vörös Sándor polgármester, Kochné Vadászi Borbála alpolgármester, Kovács Péter képviselő, Nagy Erzsébet jegyző, Ginál Róbert gazdálkodási csoportvezető, Erdős Erika mb. óvodavezető (Százszorszép Óvoda) dr. Pándi Ottó intézményvezető (Dr. Kolozs Gergely Kistérségi Egészségügyi Centrum), Aranyi Ágota intézményvezető (Vikár Béla Könyvtár), Horváth-Gallai Eszter igazgató (Vikár Béla Művelődési Ház)
Jegyzőkönyvvezető: Marticsné Molnár Szilvia

Molnár Gyula képviselő, a bizottság elnöke

Köszöntöm a megjelenteket, megállapítom, hogy a bizottsági ülés határozatképes. A mai ülés jegyzőkönyvét Tóth József fogja aláírni. Javasolta, hogy a 2023. június 28-i testületi ülés elé kerülő alábbi napirendi pontokat tárgyalja meg és véleményezze a bizottság.

Elnök úr megkérdezi a bizottság tagjaitól, hogy ki ért egyet a napirendi pontokkal?

A bizottság tagjai 3 igen szavazattal, ellenszavazat nélkül az alábbi határozatot hozták:

79/2022. (VI. 28.) P. Ü. V. Biz. normatív határozata

Napirend elfogadása

(2023. június 28.)











H a t á r o z a t

  I.  4. c) Vételi szándék megtárgyalása
                  II. 4. g)  Társulási megállapodás módosítása (DTKH)
                  III. 4. h) Vagyonnövekménnyel kapcsolatos megállapodás Apostag 

                                Önkormányzatával
A napirendi pontok elfogadása után megkezdődött azok egyenkénti tárgyalása.

I. Napirend:
    4. c) Vételi szándék megtárgyalása
            Előterjesztő: Vörös Sándor polgármester
            Előterjesztésért felelős: Vörös Sándor polgármester
Molnár Gyula képviselő, a bizottság elnöke

Vételi ajánlat érkezett a Dunavecse 2237 hrsz-ú út, 2471/4 hrsz-ú út, valamint a Dunavecse 535 hrsz-ú kivett vásártér művelési ágú önkormányzati területekre vonatkozóan. Első kérdésem, hogy önkormányzati törzsvagyonhoz tartozó terület eladható-e?
Nagy Erzsébet jegyző

Igen, át lehet minősíteni forgalomképes vagyonná, de mivel a rendezési tervünkben más rendeltetésben szerepelnek ezért a rendezési tervünket is módosítani kell hozzá. 
Molnár Gyula képviselő, a bizottság elnöke

Először a 2237 helyrajzi számú út vételi szándékát beszéljük meg.
Vörös Sándor polgármester úr

Teljesen jogos kérés, hogy ők ezt megvásárolnák. Ugyanis az út keresztülvágja a területeiket. 
Molnár Gyula képviselő, a bizottság elnöke

Már nem is útként funkciónál, mert be van szántva. Javaslom ennek az eladását. A másik vételi szándék a 2471/4 hrsz-ú út. 
Aranyi János Gábor képviselő, a bizottság tagja

Ez is olyan út, hogy soha nem látta senki és nem járt rajta. 
Molnár Gyula képviselő, a bizottság elnöke

A szóban forgó út mindkét végén ültetvényük van, ezért szeretnék megvásárolni. 
Kovács Péter képviselő úr

Ha mindkét végén gyümölcsösük van, akkor minek az út, ebben igazuk van.
Tóth József képviselő, a bizottság elnökhelyettese
Ez az út kettő utat köt össze. 

Vörös Sándor polgármester úr

Pontosan meg kellene nézni a helyszínen, hogy hol lehet az út. 
Aranyi János Gábor képviselő, a bizottság tagja

Javaslom, hogy a 2471/4 hrsz-ú út vételi szándékát napoljuk el, meg kell nézni a helyszínen.
Molnár Gyula képviselő, a bizottság elnöke

A harmadik, az 535 hrsz-ú kivett vásártér művelési ágú terület. 
Vörös Sándor polgármester úr

Ezzel kapcsolatban az a javaslatom, hogy ez a terület eladható, de nem egyben. A korábbi HÉSZ-be is be van rajzolva építési teleknek. Ha eladjuk parcellánként építési teleknek eladó. 
Tóth József képviselő, a bizottság elnökhelyettese
Én nem javaslom, hogy utat vagy a vásártér területét eladjuk. 
Vörös Sándor polgármester úr

A HÉSZ módosítása után javaslom az eladását. 
Nagy Erzsébet jegyző

Elküldtem ezeket a javaslatokat a településtervezőnek, aki egyiket sem javasolja eladni, mert ez kijelölt lakóterület, zsákutcák és megközelíthetetlen területek jönnének létre. 
Tóth József képviselő, a bizottság elnökhelyettese
Én el tudom elfogadni azt, amit az építész mondott, hogy nem javasolja elfogadni. 

Vörös Sándor polgármester úr

A 2237 hrsz-ú út kapcsán, a belső kerítése mellett lévő útról beszélünk. Azzal semmi probléma nincs, ráadásul az egyik oldalon a gyümölcsöse van, a másik oldalon a naperőműve. 
Molnár Gyula képviselő, a bizottság elnöke

Én javaslom az út eladását. Megkérdezem a bizottság tagjaitól, hogy ki ért egyet a 2237 hrsz-út eladásával?
A bizottság tagjai 2 igen szavazattal 1 nem szavazattal szavaztak.

Molnár Gyula képviselő, a bizottság elnöke

Összegezném a javaslatokat, a 2471/4 hrsz-ú ingatlan vételi ajánlatának tárgyalását napoljuk el, a Dunavecse 535 hrsz-ú ingatlan telkesítés után javasoljuk értékesíteni. 
Megkérdezem a bizottság tagjaitól, hogy ki ért egyet a javaslattal?
A bizottság tagjai 3 igen szavazattal, ellenszavazat nélkül az alábbi határozatot hozták:

80/2023. (VI.28.) P.Ü.V. Biz. hat.
Vételi szándék megtárgyalása









H a t á r o z a t
1./ A Pénzügyi, Ügyrendi és Városgazdálkodási Bizottság megtárgyalta a napirendet és úgy határoz, hogy Dunavecse 2237 hrsz-ú utat javasolja értékesíteni.
2./ A bizottság továbbá úgy határoz, hogy a 2471/4 hrsz-ú kivett közút értékesítésének tárgyalását javasolja elnapolni. Továbbá a Dunavecse 535 hrsz-ú kivett vásártér művelési ágú ingatlant telkesítés után javasolja értékesíteni. 

3./ Ezen határozatról értesül:
- Molnár Gyula képviselő, a bizottság elnöke

II. Napirend:

     4. g)  Társulási megállapodás módosítása (DTKH)
   Előterjesztő:  Vörös Sándor polgármester

   Előterjesztésért felelős: Vörös Sándor polgármester

Molnár Gyula képviselő, a bizottság elnöke

2023. július 1-i hatállyal megszűnik az önkormányzatok hulladékgazdálkodási feladatköre. A jogszabály módosítás alapján a társulás hulladékgazdálkodási közszolgáltatás megszervezésével kapcsolatos feladatai is megszűnnek. A hulladékgazdálkodással összefüggő egyes törvények módosításáról szóló 2022. évi LXXVI. törvény 42. § (2) bekezdése 2023. július 1. hatályba lépéssel új 92/A. § (4) bekezdéssel egészítette ki a Ht.-t, amely szerint a települési önkormányzatok hulladékgazdálkodási feladatainak ellátáshoz használt létesítmény, eszköz és vagyonelem vagyonkezelése céljából, a települési önkormányzatok társulásai mindaddig fennmaradhatnak, ameddig az érintett létesítmény, eszköz vagy vagyonelem az állami hulladékgazdálkodási közfeladat ellátásához igénybevételre kerül. A hivatkozott jogszabályi rendelkezések alapján a társulás Társulási Megállapodásban rögzített feladatköreit módosítani szükséges, amely a mellékletben megtalálható. Az Építési és Beruházási Minisztérium tulajdonosi joggyakorlása alá tartozó, 100%-os állami tulajdonban lévő gazdasági társaságok által ellátott feladatok központi költségvetési szerv általi átvételéről és a társaságok megszüntetéséről, az ezzel kapcsolatos eljárási kérdések rendezéséről szóló 362/2022. (IX. 19.) Korm. rendelet 1. § (1) bekezdésének b) pontjában, valamint a (2) bekezdésben foglaltakra tekintettel az államháztartásról szóló 2011. évi CXCV. törvény 11/A. §-a alapján a NFP Nemzeti Fejlesztési Programiroda Nonprofit Korlátolt Felelősségű Társaság által ellátott állami feladatokat a társaság tulajdonosi joggyakorlója, az Építési és Közlekedési Minisztérium vette át 2023. január 01. napjával, és ezen időponttal a társaság megszűnt. Erre tekintettel a Társulási Megállapodás I. fejezetének 4. pontjának n) alpontját is módosítani szükséges. A Társulási Megállapodás módosításával a Tagok egyes, a megállapodás V. fejezetében részletezett, a fenti projektre vonatkozó, Mötv. 13. § (1) bekezdés 1. pontja szerinti településfejlesztési feladataik végrehajtását ruházzák a társulásra.

E szerint a társulás feladata a projekt eredményeként létrejövő, társulás tulajdonába kerülő vagyonelemek cél szerinti vagyonkezelése, üzemeltetése.

A feladatok változására tekintettel módosítani szükséges a Társulási Tanács egyes működési szabályait is, amelyekre vonatkozóan az 5. és 6. pont tartalmaz rendelkezéseket. Javaslom a határozati javaslat elfogadását.
Megkérdezem a bizottság tagjaitól, hogy ki ért egyet a határozat javaslat elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:

81/2023. (VI.28.) P.Ü.V. Biz. hat.

A Duna-Tisza közi Hulladékgazdálkodási és 
Környezetvédelmi Önkormányzati Társulás 
létrehozásáról szóló Társulási Megállapodás
 IV. számú módosítása










H a t á r o z a t
1./ A Pénzügyi, Ügyrendi és Városgazdálkodási Bizottság megtárgyalta a napirendet és javasolja elfogadni a Duna-Tisza közi Hulladékgazdálkodási és Környezetvédelmi Önkormányzati Társulás Társulási Megállapodásának IV. számú módosítását a melléklet szerinti tartalommal, és javasolja felhatalmazni Vörös Sándor polgármestert annak aláírására.

2./ Ezen határozatról értesül:
- Molnár Gyula képviselő, a bizottság elnöke

III. Napirend:

       4. h) Vagyonnövekménnyel kapcsolatos megállapodás Apostag 

                Önkormányzatával
    Előterjesztő:  Vörös Sándor polgármester

    Előterjesztésért felelős: Nagy Erzsébet jegyző
Molnár Gyula képviselő, a bizottság elnöke

Dunavecse Város Önkormányzata és a SE-CEE Schneider Electic Közép Európai Kft. között 2022. december 14-én napján létrejött együttműködési megállapodás alapján közérdekű felajánlás keretében saját erőből finanszírozza a Kft. a projektet. A Kft a projekt valamennyi költségét fedezi és a szükséges pénzösszeget Dunavecse Város Önkormányzat részére megfizeti. Dunavecse és Apostag közös tulajdonát képezi a szennyvízhálózat 64:36 tulajdoni arányban. A felek megállapodnak abban, hogy a projekt keretében létrejött vagyonnövekmény a korábban meghatározott arányban oszlik meg közöttük. Javaslom a megállapodás elfogadását. 
Megkérdezem a bizottság tagjaitól, hogy ki ért egyet a határozat javaslat elfogadásával?

A bizottság tagjai 3 igen szavazattal, ellenszavazat nélkül az alábbi határozatot hozták:

82/2023. (VI.28.) P.Ü.V. Biz. hat.

Vagyonnövekménnyel kapcsolatos megállapodás Apostag 

Önkormányzatával










H a t á r o z a t

1./ A Pénzügyi, Ügyrendi és Városgazdálkodási Bizottság úgy határoz, hogy javasolja elfogadni a vagyonnövekménnyel kapcsolatos megállapodást Apostag Önkormányzatával.
2./ Ezen határozatról értesül:

- Molnár Gyula képviselő, a bizottság elnöke

Nyílt ülés keretében több napirend nem volt, a bizottság elnöke megköszönte a megjelenést a bizottsági tagok munkáját, majd az ülést 14,58-kor bezárta.

Kmft.


       Molnár Gyula


                                         Tóth József
                       Képviselő                                                        
        Képviselő  

                a bizottság elnöke                                                       a bizottság elnökhelyettese

